Kriminalforsorgen oplyser, at man havde fokus på den 22-årige på grund af ekstremistiske holdninger.

I Kriminalforsorgen understreger sikkerhedschef Michael Gjørup, at man ikke giver oplysninger om bestemte personer.

- Men jeg kan sige så meget, at det var en person, som vi havde fokus på, siger sikkerhedschefen til Ritzau.

Læs også : Formodet gerningsmand har ikke været overvåget af PET

Den 22-årige var indsat i forbindelse med en sag om et groft knivoverfald i et S-tog.

Kriminalforsorgen giver besked til PET

Når Kriminalforsorgen får meldinger om ekstremisme, giver man besked til den relevante myndighed, nemlig Politiets Efterretningstjeneste. Desuden kommer den pågældende under ekstra opsyn i form af såkaldt monitering.

I løbet af cirka to et halvt år har man i 39 tilfælde konstateret, at en indsat har demonstreret ekstremistiske holdninger.

- Vi har mulighed for at indlede bekymringssamtaler og at koble en mentor på, siger Michael Gjørup.

Sådan arbejder Kriminalforsorgen

Kriminalforsorgen kan også beslutte at flytte en indsat, hvis vedkommende menes at ville påvirke andre med ekstremistiske religiøse holdninger.

- Vi vurderinger hele tiden oplysninger fra personalet, og hvordan de skal vægtes, forklarer Michael Gjørup om fremgangsmåden generelt.

Hvis den pågældende ikke viser sig at være modtagelig eller påvirkelig i forbindelse med for eksempel bekymringssamtaler, bliver dette også registreret, oplyser han.

Sikkerhedschefen ønsker ikke at give mere præcise oplysninger om Kriminalforsorgens erfaringer med den 22-årige, som mistede livet tidligt søndag morgen i en ildkamp med betjente nær Nørrebro Station i København.

Læs også : Tidslinje: Få overblik over skudattentaterne i København

22-årig tilknyttet bandemiljø

Den unge mand er af politiet registreret som tilknyttet banden Brothas. Og er altså et eksempel på, at visse unge i bandemiljøerne har meget ekstreme holdninger.

- Det kommer ikke bag på os, siger sikkerhedschefen.

Kriminalforsorgen har nemlig set flere andre eksempler på, at kriminelle fra bander også har fanatiske religiøse holdninger.

I forvejen har fængselsvæsnet erfaringer med exit-programmer, som skal lokke medlemmer af rockere og bander til at kvitte de særlige miljøer.